O‘zbekiston Respublikasi Oliy Majlisining Inson huquqlari bo‘yicha vakili (ombudsman) faoliyati takomillashtirilishi munosabati bilan uning Kotibiyati faoliyatini yanada kuchaytirish to‘g‘risida

O‘zbekiston Respublikasi Prezidentining 2021-yil 10-sentabrdagi “O‘zbekiston Respublikasi Oliy Majlisining Inson huquqlari bo‘yicha vakili (ombudsman) faoliyatini takomillashtirish chora-tadbirlari to‘g‘risida”gi PF-6312-sonli Farmonida belgilangan vazifalarni amalga oshirish, O‘zbekiston Respublikasi Oliy Majlisining Inson huquqlari bo‘yicha vakili (ombudsman) institutining inson huquqlari bo‘yicha mustaqil milliy institut sifatidagi ahamiyatini yanada mustahkamlash, inson huquqlari, erkinliklari va qonuniy manfaatlari to‘g‘risidagi qonunchilikka rioya etilishi ustidan ta’sirchan parlament nazoratini amalga oshirishdagi rolini kuchaytirish, fuqarolarning huquqlari va erkinliklariga rioya etilishini ta’minlash borasida hududlardagi ishtirokini kengaytirish maqsadida O‘zbekiston Respublikasi Oliy Majlisi Qonunchilik palatasining Kengashi va O‘zbekiston Respublikasi Oliy Majlisi Senatining Kengashi qaror qiladilar:
 1. O‘zbekiston Respublikasi Oliy Majlisining Inson huquqlari bo‘yicha vakili (ombudsman) Kotibiyati tuzilmasida doimiy asosda ishlovchi 14 ta shtat birligidan iborat O‘zbekiston Respublikasi Oliy Majlisi Inson huquqlari bo‘yicha vakilining (ombudsmanning) Qoraqalpog‘iston Respublikasi, viloyatlar va Toshkent shahridagi mintaqaviy vakillari (bundan buyon matnda Mintaqaviy vakillar deb yuritiladi) lavozimlari joriy etilsin.
 2. Mintaqaviy vakillar O‘zbekiston Respublikasi Oliy Majlisining Inson huquqlari bo‘yicha vakili (ombudsman) Kotibiyati xodimlari hisoblanadi hamda ularga Kotibiyat xodimlari uchun nazarda tutilgan mehnatga haq to‘lash va tibbiy xizmat ko‘rsatish sharoitlari tatbiq etiladi.
 3. Quyidagilar:
 O‘zbekiston Respublikasi Oliy Majlisining Inson huquqlari bo‘yicha vakili (ombudsman) va uning Kotibiyatining tashkiliy tuzilmasi 1-ilovaga muvofiq;
 O‘zbekiston Respublikasi Oliy Majlisining Inson huquqlari bo‘yicha vakili (ombudsman) va uning Kotibiyatining shtatlar jadvali 2-ilovaga muvofiq tasdiqlansin.
 4. Belgilab qo‘yilsinki:
 O‘zbekiston Respublikasi Oliy Majlisining Inson huquqlari bo‘yicha vakili (ombudsman) (bundan buyon matnda Vakil deb yuritiladi), uning o‘rinbosari va Vakil Kotibiyatining xodimlari uchun oldingi ish joyida berilgan ko‘p yillik xizmatlari uchun qo‘shimcha haq va ustamalar, harbiy va maxsus unvonlar (martaba darajalari, malaka toifalari, diplomatik daraja va boshqalar) saqlanib qoladi;
 Vakilning, uning o‘rinbosarining va Vakil Kotibiyati xodimlarining Vakil Kotibiyatidagi ish vaqti navbatdagi harbiy hamda maxsus unvonlar berish uchun ish stajiga kiritiladi va ular bo‘yicha, shu jumladan ko‘p yillik xizmatlar uchun ustamalar hisoblanadi hamda to‘lanadi;
 Vakilga, uning o‘rinbosariga hamda Vakil Kotibiyatining oliy yuridik ma’lumotga ega bo‘lgan xodimlariga O‘zbekiston Respublikasi adliya organlari va muassasalari xodimlari uchun nazarda tutilgan maxsus unvonlar — martaba darajalari beriladi hamda martaba darajalari uchun ustama haq to‘lanadi;
 Vakilga, uning o‘rinbosariga hamda Vakil Kotibiyatining oliy yuridik ma’lumotga ega bo‘lgan xodimlariga maxsus unvonlar — martaba darajalari Vakilning va Adliya vazirligining qo‘shma qarorida belgilangan tartibda beriladi.
 5. O‘zbekiston Respublikasi Moliya vazirligi Vakil, uning o‘rinbosari va Vakil Kotibiyatining xodimlari uchun tasdiqlangan shtatlar jadvaliga muvofiq 2021-yil 1-oktabrdan, Mintaqaviy vakillar uchun 2022-yil 1-yanvardan boshlab O‘zbekiston Respublikasining Davlat budjetidan mablag‘lar ajratilishini ta’minlasin.
 6. O‘zbekiston Respublikasi Vazirlar Mahkamasi olti oy muddatda O‘zbekiston Respublikasi Vazirlar Mahkamasining 2020-yil 31-dekabrdagi 578-F-sonli farmoyishi bilan Vakil Kotibiyatiga operativ boshqarish huquqi asosida bepul berilgan Toshkent shahar Yashnobod tumani Mirzo Ulug‘bek ko‘chasi 69-uy manzilida joylashgan qurilishi tugallanmagan binoni to‘liq foydalanishga topshirish choralarini ko‘rsin.
 7. O‘zbekiston Respublikasi Oliy Majlisi Qonunchilik palatasi Kengashining va O‘zbekiston Respublikasi Oliy Majlisi Senati Kengashining ayrim qo‘shma qarorlariga 3-ilovaga muvofiq o‘zgartishlar kiritilsin.
 8. Mazkur Qo‘shma qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining birinchi o‘rinbosari A. Saidov va O‘zbekiston Respublikasi Oliy Majlisi Senati Raisining birinchi o‘rinbosari S. Safoyev zimmasiga yuklatilsin.
 9. Ushbu Qo‘shma qaror qabul qilingan kundan e’tiboran kuchga kiradi.
 1. O‘zbekiston Respublikasi Oliy Majlisi Qonunchilik palatasi Kengashining va O‘zbekiston Respublikasi Oliy Majlisi Senati Kengashining 2008-yil 30-sentabrda qabul qilingan “O‘zbekiston Respublikasi Oliy Majlisining Inson huquqlari bo‘yicha vakili (ombudsman) Kotibiyati faoliyatini takomillashtirish to‘g‘risida”gi 875-I/554-I-sonli Qo‘shma qarorining (O‘zbekiston Respublikasi Oliy Majlisi palatalarining Axborotnomasi, 2008-yil, № 9, 531-modda; 2018-yil, № 12, 889-modda; 2020-yil, № 3, 252-modda) 4-bandi quyidagi tahrirda bayon etilsin:
 “O‘zbekiston Respublikasi Oliy Majlisining Inson huquqlari bo‘yicha vakili (ombudsman) mehnatga haq to‘lash, tibbiy xizmat ko‘rsatish va transport ta’minoti sharoitlari bo‘yicha O‘zbekiston Respublikasi Oliy Majlisi palatalari qo‘mitasi raisiga, Vakilning o‘rinbosari O‘zbekiston Respublikasi Oliy Majlisi palatalari qo‘mitasi raisining o‘rinbosariga tenglashtirilsin.
 O‘zbekiston Respublikasi Oliy Majlisi palatalari devonlari xodimlari uchun belgilangan mehnatga haq to‘lash va tibbiy xizmat ko‘rsatish sharoitlari O‘zbekiston Respublikasi Oliy Majlisining Inson huquqlari bo‘yicha vakili (ombudsman) Kotibiyati xodimlariga tatbiq etilsin.
 O‘zbekiston Respublikasi Oliy Majlisining Inson huquqlari bo‘yicha vakiliga (ombudsmanga):
 belgilangan mehnatga haq to‘lash fondidan tejab qolingan mablag‘larni, shuningdek tasdiqlangan shtatlar jadvalida nazarda tutilgan birliklar to‘ldirilmaganda bo‘shab qolgan mablag‘larni Kotibiyat xodimlarini moddiy rag‘batlantirish uchun ishlatish;
 zarur hollarda, Kotibiyatning tasdiqlangan tuzilmasiga va shtat jadvaliga belgilangan xodimlarning cheklangan soni va mehnatga haq to‘lash fondi doirasida o‘zgartishlar kiritish huquqi berilsin”.
 2. O‘zbekiston Respublikasi Oliy Majlisi Qonunchilik palatasi Kengashining va O‘zbekiston Respublikasi Oliy Majlisi Senati Kengashining 2019-yil 14-sentabrda qabul qilingan “O‘zbekiston Respublikasi Oliy Majlisining Inson huquqlari bo‘yicha vakili (ombudsman) Kotibiyati faoliyatini yanada takomillashtirish to‘g‘risida”gi 2738-III/KQ-594-III-sonli Qo‘shma qarorining 1-bandi (O‘zbekiston Respublikasi Oliy Majlisi palatalarining Axborotnomasi, 2019-yil, № 9, 665-modda) o‘z kuchini yo‘qotgan deb topilsin.
 3. O‘zbekiston Respublikasi Oliy Majlisi Qonunchilik palatasi Kengashining va O‘zbekiston Respublikasi Oliy Majlisi Senati Kengashining 2020-yil 20-noyabrda qabul qilingan “O‘zbekiston Respublikasi Oliy Majlisi Qonunchilik palatasi deputatlari, O‘zbekiston Respublikasi Oliy Majlisi Senatida doimiy asosda ishlovchi senatorlar hamda O‘zbekiston Respublikasi Oliy Majlisi palatalari devonlari xodimlarini moddiy rag‘batlantirishni kuchaytirish to‘g‘risida”gi 584-IV/KQ-158-IV-sonli Qo‘shma qarori 1-bandining to‘rtinchi xatboshisidagi “O‘zbekiston Respublikasi Oliy Majlisining Inson huquqlari bo‘yicha vakili (ombudsman), uning o‘rinbosarlari va Kotibiyati xodimlariga hamda” degan so‘zlar chiqarib tashlansin.